29-07-2025

Sags nr.: 2025 - 13218

Akt nr.: 24822935

Postboks 269

3900 Nuuk

Tlf. (+299) 34 50 00

Fax (+299) 34 63 55

E-mail: apn@nanoq.gl

www.naalakkersuisut.gl

|  |  |
| --- | --- |
| Allakkiaq  **Notat** | |
| Til  Naalakkersuisoq for  Fiskeri, Fangst,  Landbrug og Selvforsyning |  |
|  |  |
|  |  |
|  |  |
|  |  |

**Bekendtgørelse om ikke-erhvervsmæssigt fiskeri efter laks og rapportering ved erhvervsmæssigt fiskeri efter laks**

Forslaget har i perioden fra og med 11. til og med 21. juli 2025 været offentligt tilgængeligt på høringsportalen for Naalakkersuisut, ligesom forslaget i samme periode har været i intern høring i selvstyreadministrationen samt hos Fiskerirådets medlemmer.

Ved høringsfristens udløb har Naalakkersuisut modtaget høringssvar fra en del af de hørte parter, og den materielle del af svarene vil blive gengivet nedenfor. Naalakkersuisuts bemærkninger til høringssvarene er angivet i kursiv.

**Departementet for Natur og Miljø**

”Departementet for Natur og Miljø bemærker, at bekendtgørelsesudkastet ikke tager højde for, hvordan laks fanget som bifangst i eksempelvis ørredgarn skal håndteres og indberettes. Departementet anbefaler derfor at bekendtgørelsen også forholder sig til rapportering under disse omstændigheder.”

*På baggrund af bemærkningerne fra Departementet for Natur og Miljø vedrørende fangst af laks som bifangst, er det nu i § 1 i bekendtgørelsesforslaget indføjet, at bifangst af laks skal rapporteres på samme måde, som fangst via licens til erhvervsmæssigt laksefiskeri.*

Derudover indgår Departementet for Natur og Miljø meget gerne i dialog om, hvordan det videre arbejde med forvaltningen af laks fra Kapisillitelven og øvrige aktiviteter omkring Kapisillit bedst muligt kan supplere hinanden og sikre en langsigtet bæredygtig udnyttelse af den lokale laksebestand.

”*Eventuelle drøftelser om det videre arbejde med forvaltningen af laks fra Kapisillitelven og øvrige aktiviteter omkring Kapsillit vil skulle føres efter bekendtgørelsens ikrafttræden. Det foreliggende forslag har alene til formål at sikre reguleringen af fiskeriet efter laks, sådan at denne regulering sker på linje med reguleringen i tidligere år.*”

**Kommuneqarfik Sermersooq**

Kommunen oplyser, at man ikke har bemærkninger til forslaget.

**QAK**

QAK oplyser, at man tager høringen til efterretning, og at man ikke har bemærkninger til materialet.

**SIK**

SIK oplyser, at man uden bemærkninger tilslutter sig udkastet.

**Oceans North Kalaallit Nunaat**

“Laks (Atlantisk laks) står overfor betydelige udfordringer i hele det cirkumpolare område. Den globale laksebestand er faldet med 23 % mellem 2006 og 2020, og i Norge og Sápmi har højere vandtemperaturer, ændrede havforhold og nye invasive arter som pukkellaks ført til yderligere pres på laks, havørred og fjeldørred.

I Kapisillit er situationen særlig alvorlig.

* Den grønlandske IUCN rødliste kategoriserer Kapisillit-laksen som "sårbar".
* Ifølge tal fra 2016 findes ca. 6.000 smolt i elvsystemet, og kun ca. 300 individer går op i elven for at gyde.
* Over de sidste 57 år er bestanden faldet med ca. 52 %, hvilket primært tilskrives garnfiskeri i fjorden samt rekreativt fiskeri i selve elven.

Dette understreger behovet for at:

* Fremme oplysning om laksens unikke genetiske bestand og sårbarhed.
* Udvikle bevaringsprogrammer og overvågning, herunder systematisk optælling og smolt-målinger.
* Sikre klimatilpasning og indarbejde bredere miljøindsatser i fiskeriforvaltningen.
* Forhindre nye pres som fx oprettelse af åbne netbure til lakseopdræt. Lakseopdræt i åbne netbure debateres om at forbydes i stigende grad andre steder på grund af smitte og genetisk forurening. ONKN foreslår, at Naalakkersuisut allerede nu overvejer lovgivning, der begrænser eller forbyder åbne netanlæg for at beskytte den vilde bestand, før ’åben netbur’-industrien etablerer sig i Grønland.
* ONKN mener derfor, at denne bekendtgørelse er et vigtigt skridt, men ønsker at tilføje at der også er behov for at inkludere flere præventive og sikrende bestemmelser, der kan beskytte bestanden fremover.

*Om Pukkellaks*

ONKN er glad for, at der er iværksat monitorering af pukkellaksfangster i Grønland og anbefaler, at Naalakkersuisut allerede nu iværksætter mere overvågning og evt. handlingsplaner for pukkellaksen. Erfaringer fra Norge viser, at denne art er invasiv, kan true lokale økosystemer, konkurrere med Atlantisk laks og ændre næringsstofkredsløb både i elve og i marine habitater.

Om Klimaforandringer ONKN opfordrer til, at bekendtgørelsen følges op af en mere bred klimatilpasningspolitik, fx i forhold til at beskytte kølige gydeområder og minimere påvirkning af temperaturfølsomme habitater.

*Specifikke kommentarer og anbefalinger*

§ 3 og § 7-8 (Licens og rapporteringspligt)

Kommentar: ONKN støtter kravet om licens og den skærpede rapporteringspligt. Vi bemærker dog, at for at sikre overholdelse, bør der være mere fleksibilitet for ikke-digital indrapportering.

Anbefaling: Tilføj i § 7 stk. 2 og § 8:

“Rapportering kan efter anmodning foretages ved telefonisk kontakt til Grønlands Fiskeri- og Jagtkontrol, der herefter registrerer fangst eller manglende fangst.”

Dette sikrer, at fiskere uden internetadgang også kan leve op til pligten.

*§ 4 og § 5 (Kvote og startdato)*

Kommentar: ONKN støtter princippet om en årlig kvote og startdato. Men for at modvirke overfiskeri anbefaler vi at supplere med en daglig fangstbegrænsning ved ikke-erhvervsmæssigt fiskeri.

Anbefaling: Indsæt ny bestemmelse i § 4 som stk. 4:

“Naalakkersuisut kan fastsætte et maksimalt antal laks pr. dag pr. person, som må fanges ved ikke-erhvervsmæssigt fiskeri.”

Dette kendes fra fx Norge, og Canada og kan hjælpe til at sikre, at kvoter ikke opfiskes uforholdsmæssigt hurtigt af få aktører.

*§ 12 (Kapisillit-elven)*

Kommentar: Dette er efter ONKN’s opfattelse det vigtigste kapitel. Bestanden i Kapisillit er i tilbagegang, og der er dokumenteret få hundrede gydelaks om året.

ONKN bakker fuldt ud op om de særlige restriktioner for Kapisillit-elven, herunder forbud mod garn indenfor 1.000 m fra mundingen og krav om kun at anvende fiskestang med enkeltkrog.

Anbefaling:

1. Udvid § 12 stk. 7 (catch-and-release)

Fra:

“Naalakkersuisut kan beslutte, at al fiskeri herefter kan foregå som catch-and-release…”

Til:

“Naalakkersuisut kan beslutte, at alt fiskeri helt indstilles i perioder eller, at fiskeri alene kan foregå som catch-and-release med obligatorisk indberetning om genudsatte fisk.”

1. Indsæt ny stk. 9 i § 12:

“Naalakkersuisut kan fastsætte nærmere regler om vejledning og håndtering ved catch-and-release, herunder brug af kroge uden modhager og hurtig genudsætning for at sikre fiskens overlevelse.”

1. ONKN anbefaler også at der indsættes en daglig begrænsning i antal fisk pr. person pr. dag for stangfiskeri i Kapisillit-elven.

§ 13 (Foranstaltninger)

*Kommentar: ONKN finder sanktionsmulighederne rimelige*.

Anbefaling: Indsæt oplysning om, at gentagne overtrædelser kan føre til bøder eller til midlertidig eller permanent inddragelse af licens.

*NY § OM FOREBYGGELSE AF LAKSEOPDRÆT OG INVASIVE ARTER*

Kommentar: Selvom der i Grønland aktuelt ikke er etableret åbne netbure til lakseopdræt, har mange lande allerede indført restriktioner eller forbud for at beskytte vilde bestande. Nordnorge oplever også en massiv indvandring af pukkellaks.

Anbefaling: Tilføj en paragraf (som ny § 14) med følgende formulering:

“Naalakkersuisut kan fastsætte nærmere regler til forebyggelse af negative konsekvenser for de vilde laksebestande, herunder forbud eller restriktioner mod etablering af åbne netanlæg til lakseopdræt samt overvågning og bekæmpelse af invasive arter som pukkellaks.”

Dette vil være et vigtigt fremtidssikrende redskab og kan skabe et klart signal, før eventuelle ansøgninger om opdrætsanlæg måtte komme.

*Øvrige anbefalinger*

ONKN anbefaler, at bekendtgørelsen suppleres af en informations- og oplysningskampagne rettet mod fiskere og den øvrige befolkning samt et teknisk spor, der sikrer, at rapporteringssystemer er tilgængelige også for ældre fiskere og bygder med lav digital dækning.

ONKN anbefaler, at det i bekendtgørelsen tydeligt fremgår:

“Naalakkersuisut gennemfører i forbindelse med bekendtgørelsens ikrafttræden en informationsindsats rettet mod både erhvervs- og fritidsfiskere om de nye regler.”

Dette kan skrives ind som en overgangsbestemmelse eller som en bemærkning i den motiverende del.

Samt at Naalakkersuisut får mulighed for helt at lukke for fiskeri i perioder med lav bestand, ikke kun til catch-and-release.

Vejledning om korrekt håndtering ved catch-and-release indføres, da forkert håndtering kan give høj dødelighed blandt genudsatte fisk.

Anbefaling vedr. registrering i laksejournal: ONKN anbefaler desuden, at der tilføjes et krav om, at fangst af pukkellaks skal indberettes i laksejournalen, så myndighederne får et tidligt datagrundlag vedrørende udbredelsen af arten i grønlandske farvande og elve.

*Om kort hørings- og implementeringsperiode.*

ONKN bemærker, at perioden fra afslutningen af denne høring til bekendtgørelsens ikrafttræden den 1. august 2025 er meget kort. Vi vil gerne understrege vigtigheden af, at eventuelle høringssvar ikke blot tages til efterretning, men aktivt indgår i det videre arbejde, og at der afsættes tid til at tilpasse bekendtgørelsens endelige indhold i lyset af de indkomne bemærkninger.

ONKN håber derfor, at processen vil sikre en reel og meningsfuld inddragelse af høringsparterne, så bekendtgørelsen ikke blot implementeres uændret umiddelbart efter høringsfristens udløb, men at de indkomne bidrag i videst muligt omfang afspejles i den endelige bekendtgørelsestekst.”

*Bemærkningerne fra Ocean Norths Kalaallit Nunaat Indeholder en lang række interessante bemærkninger og anbefalinger, som vil kunne vise sig relevant at drøfte i forbindelse med en egentlig gennemgang af reguleringen af laksefiskeriet. Anbefalingerne er dog ikke omsættelige til egentlig lovgivning til implementering den 1. August 2025, dels af lovgivningstekniske grunde, dels fordi implementeringen af dem vil forudsætte længerevarende drøftelser med andre interessenter såvel som på politisk olan. Sådanne drøftelser er det ikke muligt at gennemføre forud for den foreslåede bekendtgørelses ikrafttræden.*

**Sisimiuni Saniatigooralugu Piarnermik Allagartallit Peqatigiiffiat (“Nattoralinnguaq”)**

”Vores første bemærkning drejer sig om sidste frist for høringssvar. (jeg citerer Fredag den 21. juli 2025 kl. 16.00) citat slut. Den 21. juli 2025 er en mandag. Og ikke en fredag. Der er indsat forkert dato og dette er uacceptabelt.

Det vigtigste punkt i høringen er fangstmeddelelse uanset, om man ikke har fanget noget og at man ikke får kvote, såfremt man ikke har afsendt meddelelser. Dette skyldes, at Grønland som medlem i NASCO ikke har efterlevet kravene.

Hvad bliver der af de pæne ord fra politikerne. De siger nemlig, at de levende ressourcer tilhører det grønlandske samfund og at ansvaret ligger hos de grønlandske folk. Såfremt politikernes ord er rigtige, bør Grønland ikke underordne sig NASCO i forbindelse med forvaltningen af det levende ressourcer.

Den korte høringsfrist skyldes ikrafttrædelsestidspunktet som er 1. august.

Dette kan ikke være rigtigt, da det normale tidsfrist er minimum 4 uger jfr. normal høring. Departementet for Fiskeri, Fangst, Landbrug og Selvforsyning er selvskyldig, såfremt de har afsendt høringen sent.

De kan ikke afsende høring til en som skal træde i kraft 1. august 2025. Høringsfristen i brevet er også noteret forkert til fredag 21. Juli 2025. Man bør annullere høringen. Man bør sende en ny høring, som skal gælde fra 2026.

Mange folk drager på ferie i juli måned og kan derfor ikke afgive svar. Derfor bør man følge arbejdsgangen og afsende en ny høring, som skal gælde fra 2026.

**Forslag til:**

*Selvstyrets bekendtgørelse om rapportering af fangster fra fritids- og erhvervsmæssig fiskeri efter laks.*

*§3. Pkt. 2. §§ 7 og 8*man kan ikke acceptere kravet om rigtigt rapportering. Og at dem der ikke afgiver rapportering, ikke får forlænget tilladelsen. Fjern kravet, da det ikke kan være rigtigt.

Kravene kan fortolkes som om, at man vil mindske antallet af folk, som lever af de levende ressourcer. Departementet for Fiskeri, Fangst, Landbrug og Selvforsyning bør støtte folk mere, som er brugere af de levende ressourcer også i internationale samarbejdsorganisationer. Man bør stoppe med med at acceptere de udenlandske krav, vi vil forsvares, så forsvar os dog. Man kan ikke blive ved med, at sætte barrierer for os, der lever af de levende ressourcer.

Hvordan skal vi kunne forsyne os af de levende ressourcer, når kravene på alle områder bliver højere igennem de seneste år. Når begrænsningerne for det grønlandske folk bliver større og større.

§6. Der er allerede sat strenge begrænsninger ved kravet om, at fiskeriet skal foregår ved brug af 2.000 knuders garn med maksimalt længde på 30 meter, så stop med at stille flere krav. Nu stilles der også krav om rapportering lige efter ankomst. Laks indhandles ikke til fabrikkerne og fangsten er til vores eget forbrug. For vi vil forsyne os.

Hvis vi overtræder § 13, vil vi kun overtræde kriminalloven en smule. Da der stilles så mange krav fra Departementet for Selvforsyning.

Inatsisartut lov om fangst og jagt af 13. juni 2023. Den tiltrådte kan få alvorlige konsekvenser. Se nærmere på 40 Stk. 2-3. Undertegnede kan ikke acceptere den generelle stramme lovgivning.

Afslutningsvis skal vi anmode Departementet for Fiskeri, Fangst, Landbrug og Selvforsyning om, at revurdere/genoverveje den stramme forvaltning af de levende ressourcer, da vi som brugere har fået nok af begrænsninger samt da det ikke er sjovt længere.”

*I forhold til bemærkningerne fra ”Nattoralinnguaq” skal det indledningsvis slås fast, at departementet er enigt i, at høringsfristen* er *kort. Det skyldes, at laksesæsonen starter 1. august, at en regulering af fiskeriet nødvendigvis skal være på plads inden da. Den ved bekendtgørelsen foreslåede regulering adskiller sig ikke fra de senere års regulering af laksefiskeriet, og fristen er på den baggrund ikke at være betænkelig.*

*For så vidt angår bemærkningerne om det internationale samarbejde om regulering af laksefiskeriet og ønsket om at man fra grønlandsk politisk hold ser bort fra dette samarbejde bemærkes, at en eventuel omlægning af den førte politik på området vil forudsætte et grundigt administrativt og politisk arbejde, som ikke kan gennemføres inden den 1. august 2025, men i givet fald må tages op i det fremtidige arbejde med den grønlandske regulering af fiskeriet.*

Der er ikke indgået yderligere høringssvar vedrørende denne bekendtgørelse.